Na temelju članka 28. Statuta I. gimnazije, Školski odbor na svojoj 8 . sjednici održanoj dana 16. svibnja 2022. godine, donio je:

**PRAVILNIK O PROVOĐENJU UPISA U 1. RAZRED I. GIMNAZIJE PRIRODOSLOVNO-**

**MATEMATIČKOG PROGRAMA**

Članak 1.

(1) Ovim Pravilnikom uređuje se upis kandidata u 1. razred prirodoslovno-matematičkog programa I. gimnazije te se razrađuju zajednički, dodatni i posebni elementi vrednovanja kandidata.

(2) Izrazi koji se koriste u ovom Pravilniku, a koji imaju rodno značenje, bez obzira na to jesu li korišteni u muškome ili ženskome rodu, obuhvaćaju na jednak način i muški i ženski rod.

Članak 2.

(1) Prijava i upis u 1. razred programa I. gimnazije provodi se putem Nacionalnog informacijskog sustava prijava i upisa u srednje škole (dalje:NISpuSŠ) koji je dostupan u programu eUpisi.

(2) Pravo upisa u 1. razred imaju svi kandidati nakon završenog osnovnog obrazovanja pod jednakim uvjetima, u okviru broja utvrđenog Odlukom o upisu Ministarstva znanosti i obrazovanja (dalje: Ministarstvo).

Članak 3.

Kandidat može odabrati engleski kao prvi strani jezik i ako ga nije najmanje četiri školske godine učio u osnovnoj školi, pod uvjetom da pristupi i zadovolji na provjeri znanja engleskog jezika.

Članak 4.

Za upis u 1. razred prirodoslovno-matematičkog programa I. gimnazije prijavljenom kandidatu vrednuju se i boduju zajednički, dodatni i posebni elementi.

***Zajednički elementi vrednovanja***

Članak 5.

(1) Zajedničke elemente vrednovanja čine:

* Prosjeci zaključnih ocjena iz svih nastavnih predmeta na dvije decimale u posljednja četiri razreda osnovnog obrazovanja;
* Zaključne ocjene u posljednja dva razreda osnovnog obrazovanja iz nastavnih predmeta: prvi strani jezik, matematika, hrvatski jezik, biologija, kemija, fizika

(2) U slučaju da kandidatu u svjedodžbama za posljednje četiri godine osnovnog obrazovanja nije upisana ocjena iz nekoga od nastavnih predmeta koji su značajni za prijavu za upis za utvrđivanje broja boda iz toga nastavnog predmeta koristi se prosjek svih zaključenih ocjena na dvije decimale u posljednja četiri razreda osnovnoškolskog obrazovanja.

***Dodatni elementi vrednovanja***

Članak 6.

Dodatne elemente vrednovanja za upis u prirodoslovno-matematički smjer I. gimnazije čine:

* Provjera posebnih znanja kandidata
* Vrednovanje rezultata postignutih na natjecanjima u znanju i u sportu.

***Provjera posebnih znanja kandidata***

Članak 7.

(1) Na temelju dobivene suglasnosti Ministarstva znanosti i obrazovanja, I. gimnazija provodi provjeru posebnih znanja kandidata za upis u program prirodoslovno-matematičkog smjera I. gimnazije sukladno rokovima i bodovnom pragu koji će biti objavljeni u natječaju za upis. Kandidati s teškoćama u razvoju pristupaju provjeri posebnih znanja u ranijem roku koji će biti objavljen u natječaju za upis.

(2) Provjeri znanja nisu dužni pristupiti kandidati koji ostvaruju pravo na izravan upis:

* na temelju osvojenog 1., 2. ili 3. mjesta kao pojedinac na državnim/međunarodnim natjecanjima znanja u posljednja četiri razreda osnovnog obrazovanja iz predmeta: hrvatski jezik, matematika, prvi strani jezik, kemija, fizika, informatika.

(3) Na temelju provjere posebnih znanja kandidat može ostvariti najviše 10 bodova koji se izražavaju na dvije decimale.

(4) Provjera posebnih znanja nije eliminacijska.

(5) Provjera posebnih znanja provodi se iz predmeta matematike.

(6) Provjeru posebnih znanja kandidata provodi povjerenstvo koje imenuje ravnatelj.

Članak 8.

(1) Provjera posebnih znanja sastoji se od pisanog ispita u trajanju od 60 minuta. Ispit se sastoji od 20 zadataka višestrukog izbora i kratkih odgovora, od kojih se svaki zadatak boduje s 0,5 bodova.

(2) Na početku pisane provjere učenik na poseban listić upisuje ime i prezime, datum rođenja i zaporku. Listić s podacima učenika zatvara se u posebnu omotnicu.

(3) Učenik na ispitne materijale upisuje samo svoju zaporku. Zaporka se sastoji od kombinacije četiri znamenke i četiri slova napisanih zajedno.

(4) Ispit se piše kemijskom olovkom kojom se piše plavom ili crnom bojom. Za vrijeme pisanja ispita nije dopuštena uporaba džepnog računala.

(5) Rezultati provjere posebnih znanja bit će objavljeni najkasnije 48 sati nakon obavljene provjere pod zaporkom na mrežnoj stranici I. gimnazije. Uvid u svoj pisani ispit učenik može ostvariti nakon objave rezultata, u terminima koji će biti objavljeni na mrežnoj stranici I. gimnazije. Bodovi koje kandidati ostvare bit će uneseni u NISpuSŠ gdje će se vidjeti konačna ljestvica poretka.

Članak 9.

(1) Kandidati s teškoćama u razvoju pristupaju provjeri posebnih znanja u ranijem roku koji će biti objavljen u natječaju za upis.

(2) Način i lokacija testiranja kandidata s teškoćama u razvoju bit će objavljena u natječaju za upis.

***Završne odredbe***

Članak 10.

Ovaj Pravilnik može se mijenjati i dopunjavati samo na način i u postupku po kojem je donesen.

Članak 11.

Ovaj Pravilnik stupa na snagu osmog dana od objave na oglasnoj ploči Škole.

Predsjednica Školskog odbora

Meri Matušan

Klasa: 011-03/22-02/4

Urbroj: 251-84-22-01

Zagreb, 13. lipnja 2022. Ravnateljica

Dunja Marušić Brezetić

Ovaj Pravilnik objavljen je na oglasnoj ploči dana 14. 6. 2022., a stupa na snagu 22. 6. 2022. godine